b'\n_START_ARTICLE_\nLibijus Severas\n_START_SECTION_\nI\xc5\xa1kilimas\n_START_PARAGRAPH_\n461 m. rugpj\xc5\xab\xc4\x8dio 7 d. Ricimeras nu\xc5\xbeud\xc4\x97 imperatori\xc5\xb3 Majorian\xc4\x85. D\xc4\x97l tu\xc5\xa1\xc4\x8dio sosto prad\xc4\x97jo kovoti Ryt\xc5\xb3 Romos imperatorius Leonas I Didysis, dar vadinamas Traku, vandal\xc5\xb3 karalius Geiserikas ir pats Ricimeras. Ricimerui reik\xc4\x97jo silpno imperatoriaus, kad gal\xc4\x97t\xc5\xb3 j\xc4\xaf kontroliuoti, nes barbari\xc5\xa1ka kilm\xc4\x97 trukd\xc4\x97 jam u\xc5\xbeimti sost\xc4\x85. Geiserikas po Romos nusiaubimo tur\xc4\x97jo imperatoriaus Valentiniano III \xc5\xbemon\xc4\x85 ir dvi dukras. Viena dukra i\xc5\xa1tek\xc4\x97jo u\xc5\xbe jo s\xc5\xabnaus Huneriko, kita u\xc5\xbe Olibrijaus, kuris buvo Geiseriko kandidatas \xc4\xaf sost\xc4\x85._NEWLINE_M\xc4\x97gindamas paspausti imperij\xc4\x85 Geiserikas sureng\xc4\x97 kelet\xc4\x85 i\xc5\xa1puoli\xc5\xb3 prie\xc5\xa1 Italijos ir Sicilijos krantus, teigdamas, kad taikos sutartis su Majorianu nebegalioja. Ricimero ambasadorius papra\xc5\xa1\xc4\x97 gerbti sutart\xc4\xaf, o Leono \xe2\x80\x93 nutraukti i\xc5\xa1puolius ir paleisti Valentiniano III na\xc5\xa1l\xc4\x99 ir dukras. Ricimeras ignoravo Olibrij\xc5\xb3 ir imperatoriumi Ravenoje Romos senatas i\xc5\xa1rinko Libij\xc5\xb3 Sever\xc4\x85 461 m. lapkri\xc4\x8dio 19 d.\n_START_SECTION_\nNeramumai provincijose\n_START_PARAGRAPH_\nApie 460 m. Romos imperatorius net nominaliai nebevald\xc4\x97 keleto imperijos provincij\xc5\xb3: Britanija buvo apleista, Afrika u\xc5\xbeimta vandal\xc5\xb3, Ispanij\xc4\x85 vald\xc4\x97 vizigotai. Ta\xc4\x8diau Libijus vald\xc4\x97 dar ma\xc5\xbeesn\xc4\x99 srit\xc4\xaf, nes keleto provincij\xc5\xb3 valdytojai nepripa\xc5\xbeino jo imperatoriumi: Egidijus Galijoje ir Marcelinas Ilyrijoje r\xc4\x97m\xc4\x97 Majorian\xc4\x85 ir nepripa\xc5\xbeino Libijaus i\xc5\xa1rinkimo. Leonas nepripa\xc5\xbeino naujo imperatoriaus, o to meto Ryt\xc5\xb3 Romos istorikai j\xc4\xaf laik\xc4\x97 uzurpatoriumi._NEWLINE_Libijus Severas bijojo, kad Marcelinas su didele armija atvyks \xc4\xaf Italij\xc4\x85 ir kreip\xc4\x97s\xc4\xaf \xc4\xaf Leon\xc4\x85. \xc5\xa0is pasiunt\xc4\x97 Filark\xc4\x85, kad atkalb\xc4\x97t\xc5\xb3 Marcelin\xc4\x85 nuo tokio sumanymo. \xc5\xa0is epizodas yra vienas daugelio, kuri\xc5\xb3 pasekm\xc4\x97 buvo Ilyrijos patekimas \xc4\xaf Bizantijos \xc4\xaftakos sfer\xc4\x85._NEWLINE_Kad nugal\xc4\x97t\xc5\xb3 Egidij\xc5\xb3 Libijus paskyr\xc4\x97 Agripin\xc4\x85 magister militum per Gallias, padarydamas j\xc4\xaf Egidijaus vir\xc5\xa1ininku. Valdant Majorianui Egidijus apkaltino Agripin\xc4\x85 i\xc5\xa1davyste ir nuteistas mirties bausme, kurios i\xc5\xa1veng\xc4\x97 tik \xc4\xafsiki\xc5\xa1us Ricimerui, kuris r\xc4\x97m\xc4\x97 Agripin\xc4\x85 kaip Egidijaus prie\xc5\xa1\xc4\x85. Agripinas su vizigot\xc5\xb3 pagalb\xc4\x85 \xc5\xbeygiavo prie\xc5\xa1 Egidij\xc5\xb3 ir jo s\xc4\x85jungininkus frankus, kuriems vadovavo Childerikas I. U\xc5\xbe param\xc4\x85 462 m. vizigotai gavo Narbon\xc4\x85, tad Egidijus buvo atskirtas nuo imperijos. Libijus Severas vald\xc4\x97 tik Italij\xc4\x85 ir po Egidijaus mirties 465 m. Galija tik trumpam sugr\xc4\xaf\xc5\xbeo Romos imperijai.\n_START_SECTION_\nKitos problemos\n_START_PARAGRAPH_\nNors Libijus buvo imperatorius, visk\xc4\x85 vald\xc4\x97 Ricimeras. Jo vald\xc5\xbeia buvo akivaizdi, nes jam nugal\xc4\x97jus alan\xc5\xb3 karali\xc5\xb3 Bergor\xc4\x85, jis pats irgi vadinamas karaliumi._NEWLINE_Vandalai niokojo Italijos krantus viso Libijaus valdymo metu, nes Geiserikas vis dar tik\xc4\x97josi pasiekti savo. Imperatorius nusiunt\xc4\x97 pasiuntinius pra\xc5\xa1yti taikos, bet jie nieko nepe\xc5\xa1\xc4\x97._NEWLINE_Nors oficialiai Ryt\xc5\xb3 Romos imperija nepripa\xc5\xbeino Libijaus, abi imperijos da\xc5\xbenai bendradarbiaudavo diplomatiniu lygiu.'